Stemme in Georgia oorgetel; Biden wen steeds deelstaatJoe Biden (Photo by JIM WATSON / AFP) Die Amerikaanse deelstaat Georgia het alle stemme wat in die pas afgelope verkiesing uitgebring is per hand oorgetel en die uitslag bevestig weereens Joe Biden se oorwinning in dié deelstaat. Dít volg midde Donald Trump se bewerings van grootskaalse stembedrog. “Die oudit het bevestig dat die elektroniese telling van die stemme die wenner van die verkiesing akkuraat uitgebeeld het,” het Brad Raffensperger, staatsekretaris van Georgia, Donderdag gesê. Biden is die eerste Demokratiese presidentskandidaat wat dié suidelike Amerikaanse deelstaat in byna drie dekades kon verower. Trump se regsadviseur Jenna Ellis het egter reeds die uitslag gekap en gesê die Trump-kamp sal “alle regsopsies volg”. ‘n Kieser plaas vroeër sy stem in Atlanta, Georgia. (Foto: Elijah Nouvelage/Getty Images/AFP Biden beskuldig Trump nou daarvan dat hy demokrasie skade berokken. Die aangewese president het Donderdag in sy tuisstaat Delaware gesê Trump is die dryfkrag agter “ongelooflik skadelike boodskappe wat aan die res van die wêreld gestuur word oor hoe demokrasie funksioneer”. “Dit is moeilik om te begryp hoe hierdie man dink. Ek is oortuig hy weet dat hy nie gewen het nie, nie sal kan wen nie, asook dat ons op 20 Januarie beëdig sal word.” Biden het in die verkiesing meer as ses miljoen meer stemme as Trump verower, asook meer as die 270 stemme wat die kieskollege vereis op hom verenig om die stryd te wen. Die Demokratiese presidentskandidaat het boonop vyf deelstate geswaai wat gedurende die vorige verkiesing na Trump gegaan het – waaronder Georgia.